Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση αυτόνομων μέτρων όσον αφορά την εισαγωγή ψαριών και προϊόντων αλιείας καταγωγής Δημοκρατίας της Κύπρου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 4 Απριλίου 2001, το Συμβούλιο εξουσιοδότησε την Επιτροπή να αρχίσει διαπραγματεύσεις εξ ονόματος της Κοινότητας με τη Δημοκρατία της Κύπρου, για την περαιτέρω αμοιβαία ελευθέρωση των συναλλαγών ψαριών και προϊόντων της αλιείας.

Η Κοινότητα διαθέτει μεγάλο εμπορικό πλεόνασμα έναντι της Κύπρου στον τομέα της αλιείας και τα κυριότερα κυπριακά εξαγωγικά συμφέροντα σ'αυτόν τον τομέα αφορούν τα λαβράκια, τα φαγκριά και τα ιχθύδια.

Οι διαπραγματεύσεις με την Κύπρο έλαβαν χώρα στις 11 Μαΐου και στις 28 Ιουνίου 2001. Τα δύο μέρη συμφώνησαν για έναν τύπο απλών, σταδιακών και αμοιβαίων δασμολογικών παραχωρήσεων, οι λεπτομέρειες των οποίων καταγράφηκαν στα πρακτικά που υπέγραψαν οι επικεφαλής κάθε αντιπροσωπείας. Οι κυριότερες δεσμεύσεις που ανέλαβε η Κοινότητα ως το αποτέλεσμα των διαπραγματεύσεων, είναι οι εξής:

Όσον αφορά το λαβράκι (Dicentrarchus labrax) που υπάγεται στον κωδικό ΣΟ 0302 69 94, την τσιπούρα (Sparus aurata) που υπάγεται στον κωδικό ΣΟ 0302 69 95 και την ούγαινα (Puntazzo puntazzo) που υπάγεται στον κωδικό ΣΟ ex 0302 69 99 συμφωνήθηκε να καθορίσει η Κοινότητα δασμολογική ποσόστωση κοινή στα τρία είδη. Η δασμολογική ποσόστωση, με βάση το παραδοσιακό εμπόριο, θα είναι 500 τόνοι με 7.5% κατά την έναρξη ισχύος της συμφωνίας. Θα αυξηθεί σε 600 τόνους με 0% ένα έτος μετά την έναρξη ισχύος της συμφωνίας και θα καταργηθεί δύο έτη μετά την έναρξη ισχύος της συμφωνίας.

Όσον αφορά τα ιχθύδια των προαναφερομένων ειδών που υπάγονται στον κωδικό ΣΟ ex 0301 99 90, η Κοινότητα θα καθορίσει δασμολογική ποσόστωση, με βάση το παραδοσιακό εμπόριο, που θα είναι 12.500.000 τεμάχια με 5% κατά την έναρξη ισχύος της συμφωνίας. Θα αυξηθεί σε 15.000.000 τεμάχια με 0% ένα έτος μετά την έναρξη ισχύος της συμφωνίας και θα καταργηθεί δύο έτη μετά την έναρξη ισχύος της συμφωνίας.

Όσον αφορά τους τελωνειακούς δασμούς που εφαρμόζονται σε όλα τα άλλα ψάρια και τα προϊόντα της αλιείας, όπως καλύπτονται από τους ορισμούς του κανονισμού (ΕΚ) αριθ. 104/2000, θα εφαρμοστεί μείωση κατά το ένα τρίτο από την ημερομηνία ενάρξεως ισχύος της συμφωνίας. Το επόμενο έτος θα γίνει περαιτέρω μείωση κατά το ένα τρίτο. Δύο έτη μετά την έναρξη ισχύος της συμφωνίας, θα εφαρμοστούν πλήρως οι ελεύθερες συναλλαγές για όλα τα ψάρια και τα προϊόντα της αλιείας.

Στη συμφωνία σύνδεσης μεταξύ της Κοινότητας και της Δημοκρατίας της Κύπρου πρέπει να προστεθεί πρωτόκολλο για τον καθορισμό των νέων εμπορικών ρυθμίσεων για ορισμένα ψάρια και προϊόντα αλιείας. Μέχρι να ολοκληρωθούν οι εσωτερικές διαδικασίες που απαιτούνται για την έναρξη ισχύος του πρόσθετου πρωτοκόλλου, υποτίθεται ότι η Κοινότητα θα θεσπίσει, με κανονισμό του Συμβουλίου, αυτόνομα μέτρα που θα επιτρέπουν την εφαρμογή των παραχωρήσεων στην Κύπρο από την 1η Ιανουαρίου 2002. Είναι επιθυμητό να προβλεφθεί η ταχεία εφαρμογή της συμφωνίας για να γίνει η σταδιακή ελευθέρωση του εμπορίου στον τομέα των ψαριών και των ειδών της αλιείας και για να δοθεί στην Κύπρο θετικό πολιτικό σήμα ενόψει της διαδικασίας προσχώρησης.

Η θέσπιση των προτεινόμενων αυτόνομων μέτρων θα επισπεύσει την πραγματική ημερομηνία έναρξης της σταδιακής ελευθέρωσης του εμπορίου για τα ψάρια και τα προϊόντα της αλιείας μεταξύ της Κοινότητας και της Δημοκρατίας της Κύπρου. Είναι επομένως αναγκαίο να εξασφαλιστεί ότι έχουν ληφθεί υπόψη αυτές οι συνθήκες όταν τεθεί σε εφαρμογή το νέο πρόσθετο πρωτόκολλο της συμφωνίας συνεργασίας. Για το σκοπό αυτό, η Επιτροπή θα προτείνει τη σύναψη ανταλλαγής ερμηνευτικών επιστολών με την Κύπρο.

Με βάση τα ανωτέρω, καλείται το Συμβούλιο να εγκρίνει τον επισυναπτόμενο κανονισμό εφαρμογής, σε αυτόνομη βάση, των παραχωρήσεων που συμφωνήθηκαν μεταξύ της Κοινότητας και της Κύπρου.

2001/0261 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη θέσπιση αυτόνομων μέτρων όσον αφορά την εισαγωγή ψαριών και προϊόντων αλιείας καταγωγής Δημοκρατίας της Κύπρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη για την ίδρυση της Ευρωπαϊκής Κοινότητας, και ειδικότερα το άρθρο 133,

Την πρόταση της Επιτροπής,

Εκτιμώντας τα εξής:

(1) Στις 19 Δεκεμβρίου 1972 υπογράφηκε στις Βρυξέλλες συμφωνία σύνδεσης μεταξύ της Ευρωπαϊκής Οικονομικής Κοινότητας και της Δημοκρατίας της Κύπρου [1] η οποία τέθηκε σε ισχύ την 1η Ιουνίου 1973.

[1] ΕΕ L 133, 21.5.1973, σ. 2

(2) Σύμφωνα με τις οδηγίες που εξέδωσε το Συμβούλιο στις 4 Απριλίου 2001, οι διαπραγματεύσεις με την Κύπρο για ένα νέο πρόσθετο πρωτόκολλο της συμφωνίας σύνδεσης ολοκληρώθηκαν στις 28 Ιουνίου 2001.

(3) Το νέο πρόσθετο πρωτόκολλο, με βάση το άρθρο 2 της συμφωνίας σύνδεσης, προβλέπει παραχωρήσεις για τα ψάρια και τα προϊόντα της αλιείας.

(4) Η ταχεία εφαρμογή της συμφωνίας αποτελεί σημαντικό μέρος των αποτελεσμάτων των διαπραγματεύσεων για τη σύναψη νέου πρόσθετου πρωτοκόλλου της συμφωνίας σύνδεσης με την Κύπρο.

(5) Η Κύπρος θα θεσπίσει τις κατάλληλες νομοθετικές διατάξεις, σε αυτόνομη βάση, για να επιτρέψει την αμοιβαία και ταυτόχρονη εφαρμογή των παραχωρήσεων στην Κοινότητα που προβλέπονται στο πρόσθετο πρωτόκολλο.

(6) Είναι επομένως σκόπιμο να θεσπίσει η Κοινότητα αυτόνομα μέτρα για την εισαγωγή των παραχωρήσεων που προβλέπονται στο νέο πρόσθετο πρωτόκολλο της συμφωνίας σύνδεσης.

(7) Σε ό,τι αφορά τη διαχείριση των δασμολογικών ποσοστώσεων, είναι σκόπιμο να ακολουθηθεί η χρονολογική σειρά των ημερομηνιών αποδοχής των τελωνειακών διασαφήσεων σύμφωνα με τον κανονισμό της Επιτροπής (ΕΟΚ) αριθ. 2454/93 της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα [2].

[2] ΕΕ L 253, 11.10.1993, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 993/2001 (L 141, 28.5.2001, σ. 1)

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι ρυθμίσεις για την εισαγωγή στην Κοινότητα ψαριών και ειδών αλιείας καταγωγής Κύπρου, όπως περιγράφονται στα άρθρα 2, 3 και 4 κατωτέρω, θα τροποποιήσουν τη συμφωνία σύνδεσης μεταξύ της Ευρωπαϊκής Οικονομικής Κοινότητας και της Δημοκρατίας της Κύπρου.

2. Από την ημερομηνία ενάρξεως ισχύος του νέου πρόσθετου πρωτοκόλλου της συμφωνίας σύνδεσης με την Κύπρο, οι παραχωρήσεις που προβλέπονται σ'αυτό θα εφαρμοστούν λαμβανομένων υπόψη των μέτρων εφαρμογής που έχουν ήδη εγκριθεί από τα δύο μέρη πριν από την ημερομηνία αυτή, σε αμοιβαία βάση. Κατά συνέπεια, κατά την ημερομηνία ενάρξεως ισχύος του πρόσθετου πρωτοκόλλου, οι διατάξεις του θα αντικαταστήσουν και θα ακυρώσουν τις αντίστοιχες διατάξεις του παρόντος κανονισμού.

Άρθρο 2

Από την 1η Ιανουαρίου 2002, η Κοινότητα εφαρμόζει κατά το ένα τρίτο μείωση των τελωνειακών δασμών για τα ψάρια και τα προϊόντα της αλιείας, όπως καθορίζονται στο άρθρο 1 του κανονισμού (ΕΚ) αριθ. 104/2000 του Συμβουλίου, εκτός από εκείνα που αναφέρονται στα άρθρα 3 και 4 κατωτέρω.

Από την 1η Ιανουαρίου 2003, η Κοινότητα θα εφαρμόσει περαιτέρω μείωση κατά το ένα τρίτο των τελωνειακών δασμών που ίσχυαν κατά την θέση σε εφαρμογή του παρόντος κανονισμού.

Από την 1η Ιανουαρίου 2004, η Κοινότητα θα καταργήσει τους τελωνειακούς δασμούς για όλα τα ψάρια και τα προϊόντα της αλιείας, συμπεριλαμβανομένων εκείνων που αναφέρονται στα άρθρα 3 και 4.

Άρθρο 3

Από την 1η Ιανουαρίου έως τις 31 Δεκεμβρίου 2002, ανοίγεται ενιαία κοινοτική δασμολογική ποσόστωση με αύξοντα αριθμό 09.1435 για όγκο ποσόστωσης 500 τόνων με συντελεστή δασμού 7,5% (κατ'αξία) για τα λαβράκια (Dicentrarchus labrax) που υπάγονται στον κωδικό ΣΟ 0302 69 94, τις τσιπούρες (Sparus aurata) που υπάγονται στον κωδικό ΣΟ 0302 69 95, και τις ούγαινες (Puntazzo puntazzo) που υπάγονται στον κωδικό ΣΟ ex 0302 69 99, καταγωγής Κύπρου.

Από την 1η Ιανουαρίου μέχρι τις 31 Δεκεμβρίου 2003, για τα ίδια προϊόντα καταγωγής Κύπρου, ανοίγεται κοινοτική δασμολογική ποσόστωση με αύξοντα αριθμό 09.1435 για όγκο ποσόστωσης 600 τόνων με συντελεστή δασμού 0%.

Για τις ποσότητες που εισάγονται στην Κοινότητα, επιπλέον της δασμολογικής ποσόστωσης, ισχύουν οι διατάξεις του άρθρου 2.

Άρθρο 4

Από την 1η Ιανουαρίου μέχρι τις 31 Δεκεμβρίου 2002, ανοίγεται ενιαία κοινοτική δασμολογική ποσόστωση με αύξοντα αριθμό 09.1436 για όγκο ποσόστωσης 12.500.000 τεμαχίων και με συντελεστή δασμού 5% (κατ'αξία) για τα ιχθύδια των ειδών που αναφέρονται στο άρθρο 3 και υπάγονται στον κωδικό ΣΟ ex 0301 99 90, καταγωγής Κύπρου.

Από την 1η Ιανουαρίου μέχρι τις 31 Δεκεμβρίου 2003, για τα ίδια προϊόντα καταγωγής Κύπρου, ανοίγεται κοινοτική δασμολογική ποσόστωση με αύξοντα αριθμό 09.1436 για όγκο ποσόστωσης 15 000 000 τεμαχίων με συντελεστή δασμού 0%.

Για τις ποσότητες που εισάγονται στην Κοινότητα, επιπλέον της δασμολογικής ποσόστωσης, ισχύουν οι διατάξεις του άρθρου 2.

Άρθρο 5

Η Επιτροπή θα διαχειρίζεται τις δασμολογικές ποσοστώσεις που αναφέρονται στα άρθρα 3 και 4 σύμφωνα με τα άρθρα 308α και 308β του κανονισμού (ΕΚ) αριθ. 2454/93.

Άρθρο 6

Ο υπολογισμός των μειώσεων που αναφέρονται στο άρθρο 2, θα γίνει με βάση τις κοινές μαθηματικές αρχές.

Ειδικότερα, εφαρμόζονται οι ακόλουθοι κανόνες:

(α) όλα τα στοιχεία που έχουν 50 ή λιγότερο μετά τον πρώτο δεκαδικό, στρογγυλοποιούνται προς τα κάτω στον πλησιέστερο ακέραιο αριθμό.

(β) όλα τα στοιχεία που έχουν πάνω από το 50 μετά τον πρώτο δεκαδικό, στρογγυλοποιούνται προς τα πάνω στον πλησιέστερο ακέραιο αριθμό.

(γ) όλοι οι δασμοί κάτω του 2% καθορίζονται αυτομάτως σε 0%.

Άρθρο 7

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1 Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

[...]

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος τησ δρασησ

Πρόταση για τη θέσπιση αυτόνομων μέτρων που επισπεύδουν την εφαρμογή των διατάξεων πρόσθετου πρωτοκόλλου της συμφωνίας σύνδεσης με την Κύπρο για τον καθορισμό εμπορικών ρυθμίσεων για τα ψάρια και τα προϊόντα της αλιείας. Συμφωνήθηκαν αμοιβαίες παραχωρήσεις που θα εφαρμοστούν σε περίοδο τεσσάρων ετών, με απώτερο στόχο την πλήρη ελευθέρωση του εμπορίου γι'αυτά τα προϊόντα.

2. Σχετικο κεφαλαιο του προϋπολογισμου

Κεφάλαιο 12, άρθρο 120

3. Νομικη βαση

Άρθρο 133 της συνθήκης για την ίδρυση της Ευρωπαϊκής Κοινότητας

4. Περιγραφη τησ δρασησ

4.1 Γενικός στόχος

Πλήρης ελευθέρωση του εμπορίου για τα ψάρια και τα προϊόντα της αλιείας ενόψει της προσχώρησης της Κύπρου στην Ευρωπαϊκή Κοινότητα.

5. Καταταξη τησ δαπανησ ή των εσοδων

5.1 Τύπος των εσόδων

Εισαγωγικοί δασμοί

6. Τυποσ τησ δαπανησ η των εσοδων

- Η προτεινόμενη δράση θα μειώσει τους εισαγωγικούς δασμούς που επιβάλλονται στα ψάρια και στα προϊόντα της αλιείας καταγωγής Κύπρου,

- Αλλά η δράση θα μειώσει επίσης τους εισαγωγικούς δασμούς που καταβάλλουν οι φορείς της Κοινότητας κατά την εισαγωγή προϊόντων της αλιείας στην Κύπρο.

7. Δημοσιονομικη επιπτωση

7.1 Μέθοδος υπολογισμού του συνολικού κόστους της δράσης (σχέση μεταξύ ατομικού και συνολικού κόστους)

Μόνον λίγα προϊόντα εισάγονται από την Κύπρο και ο ακόλουθος πίνακας αναφέρει τις εισαγωγές το 1998, 1999 και 2000 καθώς και τους μέσους δασμούς που καταβλήθηκαν.

Το εκτιμώμενο μέσο επίπεδο δασμού για τα νωπά και τα κατεψυγμένα ψάρια είναι 12%.

>ΘΕΣΗ ΠIΝΑΚΑ>

Οι εισαγωγικοί δασμοί που εισπράχθηκαν το 1999 έδειξαν αύξηση περίπου 100% σε σχέση με το 1998. οι δασμοί το 2000 σημείωσαν αύξηση 30% έναντι του 1999.

Αναμένεται επίσης μια εύλογη αύξηση 20% για το 2001 και 10% για το 2002, χωρίς να είναι δυνατόν να καθοριστεί με βεβαιότητα.

7.2 Κατανομή ανά στοιχείο του κόστους

Πιστώσεις αναλήψεων υποχρεώσεων σε εκατ. ευρώ (σε τρέχουσες τιμές)

>ΘΕΣΗ ΠIΝΑΚΑ>